Neyðarástandi hefur verið lýst yfir í stærstu borg Kasakstans og víðar um landið vegna harðra mótmæla gegn hækkunum á orkuverði. Ríkisstjórnin hefur sagt af sér.
Forseti Kasakstan lýsti í dag yfir neyðarástandi í Almaty, stærstu borg landsins, og víðar í vesturhluta þess vegna víðtækra mótmæla að undanförnu. Landsmenn brugðust ókvæða við þegar eldsneytisverð var tvöfaldað um áramótin. Ríkisstjórnin hefur sagt af sér.
Nokkur þúsund manns tóku þátt í mótmælum í Almaty í dag. Mótmælendur réðust meðal annars inn á skrifstofur borgarstjórans vopnaðir bareflum og skjöldum sem þeir höfðu stolið af lögreglumönnum. Lögreglan beitti höggsprengjum og táragasi, en fékk ekki við neitt ráðið. Fjölmiðlar í landinu hafa einnig greint frá árásum á banka, verslanir, veitingahús og bíla. Fréttir hafa borist af því að hluti lögregluliðsins hafi snúist á sveif með andófsmönnum.
Kassym-Jomart Tokayev forseti féllst í dag á afsögn ríkisstjórnar landsins og lýsti yfir neyðarástandi í Almaty, höfuðborginni Nursultan og á fleiri stöðum í vesturhluta landsins, þar sem mótmælin hafa verið hörðust. Neyðarástandið gildir til nítjánda janúar. Þá verður útgöngubann frá ellefu að kvöldi til sjö að morgni.
Þrátt fyrir að Kasakar eigi miklar birgðir af eldsneyti var ákveðið að tvöfalda verðið á fljótandi jarðolíugasi um áramótin. Margir nota það sem eldsneyti á bíla sína. Stjórnvöld reyndu að slá á reiði landsmanna með því að lækka verðið um meira en fimmtíu af hundraði en allt kom fyrir ekki.
Mótmælin síðustu daga eru hin hörðustu í Kasakstan frá því að Sovétlýðveldið fyrrverandi varð sjálfstætt í desember 1991. Nursultan Nazarbajev stýrði landinu með styrkri hendi þar til hann sagði af sér fyrir tæpum þremur árum. Hann er eigi að síður valdamesti maður landsins, stýrir öryggisráðinu og ber titilinn leiðtogi þjóðarinnar.
Neyðarástandi hefur verið lýst yfir í stærstu borg Kasakstans og víðar um landið vegna harðra mótmæla gegn hækkunum á orkuverði. Ríkisstjórnin hefur sagt af sér. 